ลั่นงวดมิ.ย.ขายหวยแพงโดนแน่
“อภิรัชต์” เดินเครื่องแก้หวยแพงเริ่มจากเบาไปหาหนัก รายย่อยจ่อเก็บแผงหนีผวาเพิ่มโทษทั้งจำทั้งปรับ
3 พ.ค. 2558

“อภิรัชต์” เดินเครื่องแก้หวยแพงเริ่มจากเบาไปหาหนัก รายย่อยจ่อเก็บแผงหนีผวาเพิ่มโทษทั้งจำทั้งปรับ
พล.ต.อภิรัชต์ คงสมพงษ์ รองแม่ทัพภาคที่ 1 เปิดเผยหลังได้รับการแต่งตั้งเป็นประธานกรรมการสลากกินแบ่งรัฐบาล ว่าจะแก้ไขปัญหาสลากราคาแพงอย่างเต็มที่ โดยจะหารือกับกรรมการสลากกินแบ่งรัฐบาลชุดใหม่ และชี้แจงรายละเอียดในสัปดาห์หน้า และในเบื้องต้นจะใช้มาตรการแก้ไขปัญหาสลากเกินราคาตั้งแต่เบาไปถึงหนัก เพื่อสร้างความเป็นธรรมแก่ผู้บริโภคและผู้ค้าสลาก ซึ่งบทลงโทษตามประกาศ คสช. ที่ผู้ค้าสลากเกินราคาจะต้องถูกจำคุก 1 เดือน หรือปรับ 1 หมื่น บาท หรือทั้งจำทั้งปรับ เป็นมาตรการเบา โดยจะเริ่มเข้มงวดห้ามขายสลากเกินราคาในงวดเดือน มิ.ย.นี้
“ต้องยอมรับว่าการแก้ปัญหาเรื่องสลากเกินราคาไม่ใช่เรื่องง่าย แต่รับปากจะไม่มีวันที่จะทรยศต่อความปรารถนาดีและตั้งใจจริงของ พล.อ.ประยุทธ์ จันทร์โอชา นายกรัฐมนตรี ที่มีต่อประเทศไทย”พล.ต.อภิรัชต์ กล่าว 
รายงานข่าวจากผู้ค้าส่งสลากกินแบ่งรัฐบาล เปิดเผยว่า ขณะนี้ผู้ค้าสลากส่วนใหญ่กำลังรอความชัดเจนมาตรการแก้ไขปัญหาที่เกิดจากการจำหน่ายสลาก โดยเฉพาะการเพิ่มโทษ การขายสลากเกินราคา จากเดิมที่ปรับเพียง 2,000 บาท/การทำผิด 1 ครั้ง แต่ครั้งนี้จะเป็นโทษจำคุกไม่เกิน 1 เดือน หรือปรับไม่เกิน 1 หมื่นบาท หรือทั้งจำทั้งปรับ จะส่งผลกระทบต่อผู้ค้าสลากรายย่อยที่ไม่มีโควตา แต่ไปรับจากพ่อค้าคนกลางมาขายต่อ ทั้งหาบเร่และปั่นจักรยานหรือไม่
ทั้งนี้ หากจะใช้อำนาจจัดการอย่างเป็นธรรม ควรจะเข้าไปตรวจสอบรายชื่อผู้ค้าสลากที่มีโควตาจำนวนมากจะดีกว่า เพราะทำได้ตรงจุดและวัตถุประสงค์ของการแก้ไขปัญหาสลากเกินราคา
“หากผู้ค้าสลากรายย่อยที่ไม่มีโควตา ทั้งหาบเร่และปั่นจักรยานที่รับมาขายต่อ แต่ขายสลากเกินราคาที่รัฐบาลกำหนดไว้ที่ 80 บาท และต้องได้รับโทษตามที่กำหนดไว้ คงต้องปิดแผงเลิกขายสลากทันที เพราะโทษที่ประกาศใช้ถือว่าเป็นโทษที่หนักมาก โดยส่วนใหญ่ผู้ค้าที่รับสลากมาจำหน่ายต่อนั้นก็มีราคาเกินใบละ 80 บาทอยู่แล้ว อย่างงวดที่ผ่านมาก็มีราคาใบละ 98 บาท และงวดที่กำลังจะเริ่มขายก็อยู่ที่ใบละ 92 บาทแล้ว”แหล่งข่าวเปิดเผย
ขณะเดียวกัน หากใช้มาตรการกับผู้ค้าสลากที่มีโควตาและผู้ค้าที่รับสลากมาจำหน่ายต่อแล้วก็ควรจะปราบปรามหวยใต้ดินด้วย เพราะช่วงที่ผ่านมาราคาสลากมีราคาสูงมาหลายงวด ตกใบละ 110-120 บาท ที่เพิ่มขึ้นตามเทศกาลสำคัญๆ ทำให้ประชาชนหันไปเล่นหวยใต้ดินเพิ่มขึ้น
ด้าน พล.ต.ฉลองรัฐ นาคอาทิตย์ ผู้อำนวยการสำนักงานสลากฯ กล่าวว่า ภายหลังจากได้รายชื่อคณะกรรมการเสร็จสิ้นเป็นที่เรียบร้อยแล้ว คงต้องรอให้ประธานคณะกรรมการเรียกประชุม เพื่อกำหนดนโยบายและแนวทางตามคำสั่งของ คสช. โดยยืนยันว่าการเพิ่มโทษสำหรับผู้ค้าที่ขายสลากเกินราคานั้นเป็นสิ่งที่ต้องดำเนินการ เพื่อสร้างความเป็นธรรมให้กับผู้ค้าและผู้ซื้อสลาก เพราะตามหลักแล้วสลากควรต้องขายใบละ 80 บาท